Octubre Centre de Cultura Contemporània

«El cau de les sorpreses», de Josep Sou
2023-07-05 19:00 - 2023-07-28 21:00 (Europe/Andorra) | Sala d’exposicions
(objectes cínics i alliberats)
«Quan tot resta en silenci se sent la veu dels objectes que parlen. I des de la solitud, des de l’abandó d’una vida, més o menys quotidiana, la remor de les coses que diuen sobrevola el nostre entorn.
Així, els objectes, fora del seu àmbit acostumat, creixen en proposta estètica; potser ens fan raons a cau d’orella per a dir-nos de la vida i de l’existència. Una mena de discurs callat, de paraules mai no dites, però de complicitats que ens donen la mà cap a un nou món on, quasi segur, creix el coneixement.
La poètica experimental té algunes coses que viuen al si del misteri. L’assaig líric propicia el dir joglaresc d’una altra manera, amb uns altres suports que van més enllà de la paraula, tot combinant-se amb les imatges. I és un deure entusiasmant escorcollar el món de les idees per a collir, tal vegada, una petita engruna d’intel·ligència, d’humor i d’ironia. La pulsió vital també ens ho demana.
Amb les imatges que presentem hem construït un modest univers de comunicació poètica per a contar històries i aproximar-nos a tots aquells que generosament ens acompanyen»
j. sou

Josep Sou, Alcoi 1951. Estudia Filosofia i lletres a València i Salamanca. Doctor en Belles Arts per la Universitat Miguel Hernández d’Elx. Professor de Pintura Urbana a la mateixa universitat. Director Tècnic de la Càtedra Antoni Miró d’Art Contemporani de la Universitat d’Alacant, en l’actualitat.
Ha publicat, entre d’altres, els següents llibres de poesia: L’estança. Camins en la pintura d’Antoni Miró, València 1992; L’enigmàtic valor de la ics, Alacant 1993; Concert d’aigua, Alzira 1997; Ma non troppo, Barcelona 2006; Ivarca, Alacant 2008; Perbreviter, València 2011; Cantabile con fuoco, València 2015; Fills del sol i de la lluna, Navarrés 2016; Cantata, Málaga 2017; XXL, Màlaga 2019; A dues veus, Puçol 2022.
També ha publicat l’assaig Bartolomé Ferrando. La fractura dels marges poètics, València 2008. El seu treball de música visual Música contra el dolor I,II III, ha estat publicat en un CD per Logisprimt en Alcoi el 2011. Publica De fil de vint, Performances poètiques nº 2, en l’Editorial Electrònica de la UMH, Elx 2013. També nombrosos catàlegs i antologies de poètica experimental recullen les exposicions que, en aquesta disciplina creativa, realitza l’autor.
